Vier wat glo mense smokkel bly agter traliesCarlos Bernardo Guambe (links, bo), sy broer, Gabriel Bernardo Guambe (regs, bo), Cornelis Johannes Uys (links, onder) en sy seun, Cornelis Johannes Albertus Uys bly in aanhouding. (Foto’s: Verskaf) ŉ Pa en seun van Suid-Afrika en twee Mosambiekse broers bly agter tralies. Cornelis Johannes Uys (60) en sy seun, Cornelis Johannes Albertus Uys (23), is vroeër vandeesmaand saam met broers Carlos Bernardo Guambe (34) en Gabriel Bernardo Guambe (32) aangekeer op aanklag van mensehandel. Hulle het reeds een keer in die hof verskyn. Die Gaumbe-broers staan ook tereg op ŉ aanklag van die oortreding van immigrasiewetgewing. Die aanklagte teen hulle spruit uit ŉ gesamentlike operasie tussen die polisie se eenheid vir georganiseerde misdaad, die blitspatrollie en die departemente van onderskeidelik arbeid en binnelandse sake, waartydens 39 slagoffers, insluitend sewe vroue, nege kinders jonger as vyf en 23 mans ouer as 18, van ŉ plaas in die Dullstroom-omgewing gered is. Die slagoffers is glo met ŉ taxi van Mosambiek na Suid-Afrika gebring vir werkgeleenthede. By die grenspos moes hulle glo uitklim en die grens onwettig deur ŉ rivier oorsteek om in Suid-Afrika te kom. ŉ Taxi het hulle daarna na Mashishing (Lydenburg) geneem. Kapt. Dineo Lucy Sekgotodi, woordvoerder van die Valke, sê die Guambes het Maandag hul aansoek om borgtog laat vaar en die saak teen hulle is tot volgende week uitgestel sodat ŉ tolk aangewys kan word. Hulle sal na verwagting dan ook op die aanklagte teen hulle pleit. Borgtogverrigtinge vir die Uys-mans het begin, maar is ook tot volgende week uitgestel. Die saak word weer op 12 Julie hervat. Die slagoffers is sedertdien na ŉ plek van veiligheid in eMalahleni (Witbank) geneem.